b'\n_START_ARTICLE_\nTretji rajh\n_START_SECTION_\nOzemeljski obseg\n_START_PARAGRAPH_\nPo vnovi\xc4\x8dni zasedbi Porenja (1936) in priklju\xc4\x8ditvi Avstrije, Sudetov (1938) in obmo\xc4\x8dja reke Memel (Litva; 1939) je Nem\xc4\x8dija dosegla svoj najve\xc4\x8dji mirnodobni obseg. Del Tretjega rajha je bil tudi Protektorat \xc4\x8ce\xc5\xa1ka in Moravska. Med 2. svetovno vojno si je Nem\xc4\x8dija priklju\xc4\x8dila tudi dele zasedenih Poljske, Slovenije (Gorenjska, \xc5\xa0tajerska) in Francije (Alzacija).\n_START_SECTION_\nIdeologija\n_START_PARAGRAPH_\nIdeolo\xc5\xa1ko so nacisti podpirali koncept\xc2\xa0\xc2\xbbVelike Nem\xc4\x8dije\xc2\xab\xc2\xa0(Gro\xc3\x9fdeutschland), ki je predvideval \xc5\xbeivljenje vseh Nemcev v eni dr\xc5\xbeavi. Nacisti so se namenili celotno vzhodno Evropo poseliti z Nemci, ve\xc4\x8dino tam \xc5\xbeive\xc4\x8dih Slovanov, ustrezajo\xc4\x8dih nem\xc5\xa1kim rasnim zahtevam, germanizirati, ostale pa bi poslali v koncentracijska tabori\xc5\xa1\xc4\x8da._NEWLINE_Rasizem je bil zelo pomemben del nacizma. Nacisti so bili tako antisemiti, kot tudi antikomunisti, nasprotovali pa so tudi svetovnemu kapitalizmu, saj so trdili, da je to stvaritev zarotni\xc5\xa1kih \xc5\xbdidov. Rusko revolucijo so imenovali \xc2\xbb\xc5\xbdidovska bolj\xc5\xa1evisti\xc4\x8dna revolucija podljudi\xc2\xab. Tak\xc5\xa1ne ideje so pozneje pripeljale do zatriranja in iztrebljanja \xc5\xbdidov. V uni\xc4\x8devalnih tabori\xc5\xa1\xc4\x8dih je bilo ubitih okrog \xc5\xa1est milijonov. V splo\xc5\xa1nem je bila rasna politika usmerjena proti Judom in tudi Romom, Sintom ter Slovanom. Tar\xc4\x8da nacisti\xc4\x8dnega preganjanja so bili tudi homoseksualci, Jehovove pri\xc4\x8de, prostozidarji ter osebe z oblikami motenj v du\xc5\xa1evnem razvoju.\n_START_SECTION_\nPredvojna politika v letih 1933-1939\n_START_PARAGRAPH_\nPo prvi svetovni vojni in po podpisu versajske pogodbe je ves svet prizadela gospodarska kriza. V tridesetih letih je tako mnogo nem\xc5\xa1kih volivcev glasovalo za Adolfa Hitlerja, v tedanjem \xc4\x8dasu pa je bil v Nem\xc4\x8diji mo\xc4\x8dno propagandiran tudi komunizem. Nacisti\xc4\x8dna stranka je ljudem obljubljala gospodarsko, kulturno in voja\xc5\xa1ko prenovo. 30. januarja 1933 je predsednik Paul von Hindenburg, ki je bil pod velikim Hitlerjevim pritiskom, po neuspe\xc5\xa1nih poskusih generala Kurta von Schleicherja, da bi oblikoval uspe\xc5\xa1no vlado, Hitlerja razglasil za kanclerja Nem\xc4\x8dije. Kljub temu, da je nacisti\xc4\x8dna stranka pri dveh volitvah v Reichstag leta 1932 imela najve\xc4\x8dji dele\xc5\xbe volilnih glasov, ni imela lastne ve\xc4\x8dine, v parlamentu pa v koaliciji z Nem\xc5\xa1ko nacionalno ljudsko stranko (DNVP), kot jo je predlagal Franz von Papen, komajda majhno ve\xc4\x8dino. Koalicija je obstajala, dokler niso nacisti s po\xc5\xbeigom Reichstaga leta 1933 nasilno prevzeli oblasti.\n_START_SECTION_\nGospodarstvo\n_START_PARAGRAPH_\nOb nastopu nacisti\xc4\x8dne oblasti je bilo brezposelnih 30\xc2\xa0% Nemcev. Vodenje gospodarstva je bilo najprej zaupano uglednemu Hjalmarju Schachtu, pod nadzorstvom katerega je bila za\xc4\x8drtana nova strategija gospodarskega razvoja. Ena njenih prvih to\xc4\x8dk je bila ukinitev sindikatov._NEWLINE_Nove razmere v Tretjem rajhu bi lahko pripeljale do zve\xc4\x8danja mo\xc4\x8di \xc4\x8drnega trga, vendar se to ni zgodilo, saj so vse kr\xc5\xa1ilce poslali v koncentracijska tabori\xc5\xa1\xc4\x8da oziroma so jih na mestu usmrtili. Vrednost dr\xc5\xbeavne valute reichsmark je kmalu mo\xc4\x8dno zrasla, \xc5\xa1tevilo brezposelnih pa se je, nasprotno, izredno zmanj\xc5\xa1alo._NEWLINE_\xc4\x8ceprav ve\xc4\x8dina industrije ni bila nacionalizirana, jo je dr\xc5\xbeava kljub temu mo\xc4\x8dno nadzorovala in usmerjala njeno delovanje. Banke, ki so bile v prej\xc5\xa1nji republiki nacionalizirane, so se vrnile k svojim prej\xc5\xa1njim lastnikom._NEWLINE_V 30. letih 20. stoletja v Nem\xc4\x8diji ni bilo ve\xc4\x8d brezposelnih. Prepovedani so bili tako sindikati, kot tudi javni protesti. Po zakonu odpoved v slu\xc5\xbebi ni bila mogo\xc4\x8da. Ti in njim podobni ukrepi v nacisti\xc4\x8dni Nem\xc4\x8diji so ustvarili eno najmo\xc4\x8dnej\xc5\xa1ih ter gospodarsko najbolj razvitih dr\xc5\xbeav tistega \xc4\x8dasa._NEWLINE_Nacisti so po tem okrepili predvsem mo\xc4\x8d vojske, tudi z velikim pove\xc4\x8danjem \xc5\xa1tevila njenih pripadnikov. Ravno tako so odpravili inflacijo; ustanovili so tudi Reichsarbeitsdienst, ki je skrbel za masovna javna dela. Leta 1942 se je nem\xc5\xa1ko gospodarstvo popolnoma spremenilo v vojno gospodarstvo in tak\xc5\xa1no ostalo vse do propada dr\xc5\xbeave. Vojno gospodarstvo je vodil Albert Speer.\n_START_SECTION_\nPovojno obdobje\n_START_PARAGRAPH_\nPotsdamska konferenca avgusta 1945 je bila klju\xc4\x8dnega pomena za povojno ureditev Nem\xc4\x8dije. Slednjo so razdelili na voja\xc5\xa1ke cone. Cone Francije, ZDA in VB so kasneje postale Zvezna republika Nem\xc4\x8dija (Zahodna Nem\xc4\x8dija), sovjetska pa Nem\xc5\xa1ka demokrati\xc4\x8dna republika (Vzhodna Nem\xc4\x8dija). Zahodna Nem\xc4\x8dija si je gospodarsko opomogla v 60. letih; to okrevanje so imenovali\xc2\xa0\xc2\xbbnem\xc5\xa1ki \xc4\x8dude\xc5\xbe\xc2\xab\xc2\xa0(nem\xc5\xa1ko Wirtschaftswunder)._NEWLINE_Nem\xc4\x8dija je skupaj z ostalim delom Evrope (v zahodnem bloku) dobila pomo\xc4\x8d od ZDA v okviru Marshallovega na\xc4\x8drta. Nem\xc5\xa1ka demokrati\xc4\x8dna republika je okrevala po\xc4\x8dasneje, ker je bila pod komunisti\xc4\x8dno oblastjo, vendar pa se je leta 1990 pridru\xc5\xbeila Zahodni Nem\xc4\x8diji in od takrat se je stanje njenega gospodarstva bistveno izbolj\xc5\xa1alo._NEWLINE_Tako Nem\xc4\x8dija kot cela Evropa pa sta \xc5\xa1e po vojni utrpeli ogromno \xc5\xbertev zaradi lakote, raznih bolezni in podobno. Evropa sama se je stabilizirala relativno kmalu, vendar pa je treba poudariti, da zaradi SZ ni nikoli do\xc5\xbeivela tak\xc5\xa1nega napredka, kot bi ga sicer. SZ je nekaj \xc4\x8dasa kot cono imela pod svojo oblastjo celo del Avstrije (predvsem obmo\xc4\x8dja Dunaja), vendar pa se je leta 1953 od tam Rde\xc4\x8da armada umaknila.\n_START_SECTION_\nOrganizacija Tretjega rajha\n_START_PARAGRAPH_\nVoditelji nacisti\xc4\x8dne Nem\xc4\x8dije so ustanovili ogromno birokratskih teles. Poleg okrepitve vojske so tudi ustanovili osebno stra\xc5\xbeo SS. Organizacija je bila slede\xc4\x8da:'